בס"ד, טבת תשע"ט **דף מקורות לעיון ולהעמקה, הרב אודי שורץ**

חולין דף י"ז, שחיטה ונחירה במדבר ובארץ ישראל

**א. מחלוקת ר' עקיבא ור' ישמעאל**

**א1. מקור הסוגיה**

1. **חולין, דף ט"ז-י"ז:** "דתניא: כי ירחיב ה' אלהיך את גבולך כאשר דבר לך ואמרת אוכלה בשר וגו' - ר' ישמעאל אומר: לא בא הכתוב אלא להתיר להם בשר תאוה, שבתחלה נאסר להם בשר תאוה, משנכנסו לארץ הותר להם בשר תאוה ... "כי ירחק ממך המקום אשר יבחר ה' אלהיך לשום שמו שם וזבחת מבקרך ומצאנך" - ר' עקיבא אומר: לא בא הכתוב אלא לאסור להן בשר נחירה, שבתחלה הותר להן בשר נחירה, משנכנסו לארץ נאסר להן בשר נחירה".
2. **רש"י שם:** "ודרוש וקבל שכר הוא שצריכין אנו לעמוד על האמת ואף על פי שכבר עבר"[[1]](#footnote-1).
3. **חידושי הרמב"ן, שם:** "ועיקר טעמייהו דר"ע ורי"ש דמר אמר בשר נחירה לא אישתרי ומר אמר בשר תאוה לא איתסר לא מתפרש בגמ' אלא סברא היא, מר ניחא ליה למימר הכי ולמידרשינהו לקראי בהכי ומר ניחא ליה בהכי".

**ב. "פסק" הרמב"ם**

1. **מאירי חולין, שם:** "כל זמן שהיו ישראל במדבר משהוקם המשכן היו אסורים בבשר בהמה אלא אם כן יקריבוה שלמים והיו מותרים בחיה הואיל ולא היתה ראויה לקרבן משנכנסו לארץ הותרו להם בשר כל זמן שיתאוו לה והוא הנקרא בשר תאוה והוא שכתוב כי ירחיב י"י אלהיך את גבולך ואמרת אוכלה בשר כי תאוה נפשך לאכול בשר בכל אות נפשך תאכל בשר ולמדת שלא הותרה להם בשר נחירה כלל וזה שכתוב כי ירחק ממך המקום וגו' וזבחת לא שעד עכשיו תהא הבשר מותרת להם בלא זביחה אלא ללמד שמאחר שהותרה להם לאכלה חלין לא יהו שוחטין אותה בעזרה כלומר ברחוק מקום אתה זובח ולא בקירוב מקום ... ולא שאלו כאן איברי בשר נחירה שהכניסו לארץ מהו אלא לדעת ר' עקיבא ואין הלכה כמותו".
2. **רמב"ם שחיטה, ד' י"ז-י"ח:** "כשהיו ישראל במדבר לא נצטוו בשחיטת החולין אלא היו נוחרין או שוחטין ואוכלין כשאר האומות, ונצטוו במדבר שכל הרוצה לשחוט לא ישחוט אלא שלמים שנאמר איש איש מבית ישראל אשר ישחט שור וגו' ואל פתח אהל מועד וגו' למען אשר יביאו וגו' וזבחו זבחי שלמים לה' וגו', אבל הרוצה לנחור ולאכול במדבר היה נוחר. ומצוה זו אינה נוהגת לדורות אלא במדבר בלבד בעת היתר הנחירה, ונצטוו שם שכשיכנסו לארץ תאסר הנחירה ולא יאכלו חולין אלא בשחיטה, וישחטו בכל מקום לעולם חוץ לעזרה שנאמר כי ירחיב ה' אלהיך את גבולך וגו' וזבחת מבקרך ומצאנך אשר נתן ה' אלהיך וגו', וזו היא המצוה הנוהגת לדורות לשחוט ואחר כך יאכל".
3. **לחם משנה, שם:** "מפרש רבינו שר"ע יתרץ אותו בכי האי גוונא שלא יוכל לשחוט אלא קדשים בלבד אבל שאר חולין אין שוחטין ורש"י ז"ל לא תירץ כן אלא אמר דההוא בקדשים כתוב ר"ל שהקדשים לא הביאום לפתח אוהל מועד אבל חולין מותר לאוכלם".
4. **צל"ח חולין, שם:** "הא ודאי שנבלה היה אסור להם גם במדבר דהרי כתיב [דברים י"ד, כ"א] לא תאכלו נבילה, ותדע שהרי לא קאמר דבא הכתוב לאסור בשר נבילה, אלא ודאי דנבילה גם במדבר היתה אסורה, רק בשר נחירה היה מותר להם ונחירתו זו היתה שחיטתו להוציאו מידי נבילה".
5. **רדב"ז על הרמב"ם, שם:** "כשהיו ישראל במדבר וכו'. הוצרך רבינו לכתוב זה דלא תימא כיון דנחירה הותרה וקרא דוזבחת בקדשים כתיב א"כ עיקר שחיטה אינו אלא מדרבנן קמ"ל דבסיני ניתן בשיכנסו לארץ תאסר הנחירה ומצוה לשחוט ולאכול ולפיכך נמנית עם שאר מצות עשה של תורה".
6. **שו"ת דברי יציב, יורה דעה ג':** "במ"ש להקשות, ואני נתקשיתי בזה מכבר, בדברי הש"ך יור"ד סימן ב' סק"ב להוכיח מהש"ס חולין דף ה' ע"א מכם ולא כלכם להוציא את המומר, דאפילו ישראל מומר לכל התורה שחיטתו אסורה מן התורה, ונתקשו אחרונים מה ענין קרבן לשחיטת חולין דמדמי להו הש"ך אהדדי?! ... ולחומר הנושא אולי היה אפשר לומר בדברי הש"ך, להר"מ פ"ד מהל' שחיטה הי"ז וי"ח, כשהיו ישראל במדבר וגו' לא ישחוט אלא שלמים וכו' ולא יאכלו חולין אלא בשחיטה עיין שם, וברדב"ז דהוצרך רבינו לכתוב זה דלא תימא וכו', ולפענ"ד לומר דזה בא לומר שבחולין בעי באופן ששייך בקדשים, ומומר שפסול באהל מועד פסול בחולין".

**ב. מאכלות אסורות במלחמה**

**ב1. מחלוקת הרמב"ם והרמב"ן**

1. **חולין, דף י"ז:** "אילימא בשבע שכבשו, השתא דבר טמא אישתרי להו, דכתיב: ובתים מלאים כל טוב, ואמר ר' ירמיה בר אבא אמר רב: כתלי דחזירי, בשר נחירה מבעיא? אלא לאחר מכאן; ואיבעית אימא: לעולם בשבע שכבשו, כי אשתרי להו - שלל של עובדי כוכבים, דידהו לא אישתרי".
2. **רמב"ם מלכים, ח' א'-ב':** "חלוצי צבא כשיכנסו בגבול העכו"ם ויכבשום וישבו מהן, מותר להן לאכול נבלות וטרפות ובשר חזיר וכיוצא בו, אם ירעב ולא מצא מה יאכל אלא מאכלות אלו האסורים, וכן שותה יין נסך, מפי השמועה למדו ובתים מלאים כל טוב ערפי חזירים וכיוצא בהן. וכן בועל אשה בגיותה אם תקפו יצרו, אבל לא יבעלנה וילך לו, אלא מכניסה לתוך ביתו, שנאמר וראית בשביה אשת יפת תואר, ואסור לבעול אותה ביאה שניה עד שישאנה".
3. **חידושי רבי עקיבא איגר, מנחות דף פ"ד:** "מזה נלע"ד דמיושב מה שכתב הרמב"ם דכתלי דחזירי דהותר רק מדוחק כשלא היה להם אחר לאכול. ומה דתמוה לכאורה מסוגיא דחולין דלפ"ז מאי פריך הש"ס השתא כתלי דחזירי מותר איברי נחירה מבעי, דלמא האיבעי' ביש להם לאכול היתר?! ונ"ל דלק"מ, דהרמב"ם ס"ל דזה תלי בזה, דלהס"ד דשם דס"ל דאף שלל דידן אשתרי, והיינו דמותר אף לנחור לכתחילה, באמת היה מותר בכל ענין, אבל לאידך שינוי' דשם דדידהו אשתרי, ס"ל להרמב"ם דהטעם מפני דוחק אבל לא בעניין אחר".
4. **רמב"ן דברים, ו' י':** "ועל דעת רבותינו (חולין יז א) ירמוז עוד, כי הטוב ההוא אשר ימצא בבתים המלאים מותר אפילו היו שם דברים הנאסרים בתורה, כגון קדלי דחזירי או כרמים נטועים כלאים או ערלה. ואפילו בבורות יתכן שהיה בחציבתן דבר אסור בטיח אשר בהן, או הזכיר הבורות דרך מליצה להזכיר רבוי הטובה, והשליט אותם בכל הנמצא בארץ במותר ובאסור. והנה הותרו להן כל האיסורין זולתי אסור ע"ז ... והיה ההיתר הזה עד שאכלו שלל אויביהם. ויש אומרים בשבע שכבשו, וכן נראה בגמרא בפרק ראשון ממסכת חולין. והרב כתב בהלכות מלכים ומלחמותיהם (רמב"ם פ"ח ה"א) חלוצי צבא משיכנסו בגבול הגוים וישבו מהם מותר להם לאכול נבלות וטרפות ובשר חזיר וכיוצא בו, אם רעב ולא מצא מה יאכל אלא מאכלים אלו האסורים, וכן שותה יין נסך, ומפי השמועה למדו ובתים מלאים כל טוב ערפי חזירים וכיוצא בהן. ואין זה נכון, שלא בשביל פקוח נפש או רעבון בלבד הותר בשעת מלחמה, אלא לאחר שכבשו הערים הגדולות והטובות וישבו בהן התיר להם שלל אויביהם. ולא בכל חלוצי צבא, אלא בארץ אשר נשבע לאבותינו לתת לנו כמו שמפורש בענין. וכן יין נסך שהזכיר אינו אמת, שבכל איסורי ע"ז היא עצמה ומשמשיה ותקרובת שלה הכל אסור".

**ב2. ביאור דעת הרמב"ן**

1. **חידושי הרמב"ן חולין, דף י"ז:** "אבל נחרו משבאו לארץ ודאי אסורין לאחר מכאן, ואפי' בשבע שכבשו נמי אסורין, דכי שרא להו רחמנא שלל של גוים שלא להפסיד מהם כל טוב, אבל לא לנחור משלהם ולאכול שהיה להם לשחוט".
2. **הגרי"ז מבריסק (מצוטט בחידושי הגר"ח על הש"ס, חולין שם):** "ונראה בביאור פלוגתתם דלטעמייהו אזלי, דלהרמב"ן דלא הותר אלא בכבישת הארץ ולא בכל מלחמה, נמצא דאין מעשה המלחמה מתיר את האיסורים אלא דההיתר הוא בהחפצא דהאיסורים דהיינו דהבתים מלאים כל טוב שמצאו בכבישת הארץ הותרו, וגם האיסורים שבהם הותרו, וכיון דההיתר הוא בעצם החפצא דהאיסור אין צריך לזה דוקא רעבון להתירו, וכן נמי שייך בזה גדרים איזה איסור הותר ואיזה לא הותר, ולכן ס"ל דע"ז לא הותר, אמנם להרמב"ם דהותר בכל מלחמה ולאו דוקא בכיבוש הארץ, ע"כ שיטתו היא דמעשה המלחמה הוא המתיר לאיסורים אלו ולא דההיתר בהחפצא דהאיסור אלא דהצריך להם תנאי דשעת מלחמה הותר להם, ולכן כתב דדוקא בשעת רעבון ולא מצאו מה לאכול הותרו האיסורים וכן לא שייך בזה לחלק דדוקא איסור זה הותר ולא אחר, אלא אם הדבר הוי לאכילה ושתי' ואין להם מה לאכול, עצם מעשה המלחמה הוא המתיר להם האיסורים ואף לאיסורי הנאה שבהם, ולכן פסק דשרי גם יין נסך".
3. **הרב נריה גוטל, משקלו ההלכתי של המימד הנפשי במלחמה:** "נמצאת אומר אפוא כי לדעת הרמב"ן, בעת מלחמה התירה התורה אכילת מאכלות אסורות גם בלא עילת רעבון ומצוקה גופנית, בפוטרה את הלוחם מכל התלבטות בנושא ... נמצאת למד שעיקר המטרה אינה מצבו הגשמי-חומרי של החייל, שאיתו ניתן היה להתמודד, אלא דוקא מצבו הנפשי. וכדי כך מגיעה חשיבותו של המימד הנפשי, שהרחיקו לכת והתירו בשופי, ולכתחלה, מה שאליבא דאמת כלל לא היה הלוחם מאולץ לעשות".

**ב3. ביאור דעת הרמב"ם**

1. **מאירי חולין, דף י"ז:** "ומ"מ כשהיו טרודים במלחמה ובכבוש הארץ הותרו לאכל בשעת הדחק כל שהיו מוצאים בשלל נבלות וטרפות אפי' קדלי דחזירי הא להתיר לנחור ולאכל לא הותרה לעולם ... ולא הותרו אלא בשל שלל גוים ובשעת הדחק ובזמן טרדת המלחמות כגון שבע שכבשו וכן לדורות כל זמן שהמלך נלחם אפי' מלחמת רשות כשיכנס חלוץ הצבא בגבול הגויים וישללם כל שבשעת הדחק כלומר שאינם מוצאים בכדי ספוקם מותרין בכל שימצאו שם אפי' יין נסך".
2. **רדב"ז על הרמב"ם, שם:** "איכא למידק בדברי רבינו דמשמע דאיירי במלחמת הרשות שאינה משבעה עממים וקרא דמייתי ראיה מיניה איירי בשבעה עממין. ותו דאם אין להם מה שיאכלו מאי איריא חלוצי צבא כולי עלמא נמי מותר?! ... ונראה לי ליישב דברי רבינו דלעולם במלחמת שאר העמים איירי ולא איירי שהם מסוכנים אצל הרעב אלא שאינם צריכין לטרוח לבקש מאכל היתר כיון שנכנסו לגבול העמים אם ילכו לבקש מאכל היתר יקומו עליהם העמים, ודמיא להא דאמרינן צרין על עיירות של העמים ואפי' בשבת".
3. **חתם סופר שם:** "והמעיין בפנים ברמב"ם יעמוד על כוונתו שכ' וכן הותר להם יפת תואר ע"ש בפנים משמע דס"ל לא דברה תורה אלא כנגד יצה"ר כמו יפ"ת שלא יבוא לבעול באיסור התירה לו תורה לשבור תאותו בבעילה א' במלחמה ושוב נאסרה עד אחר כל המעשים. ה"נ דברה תורה נגד יצה"ר לשבור רעבון ולאכול כתלי דחזירי שלא יאכלם באיסור".
4. **שו"ת הרמב"ם, רי"א:** "לפי שזאת נתייחדה בדין תורה, משום שהותר ליקחה לאשה באותה העת, ר"ל בעת הכבוש, כשהיא בגיותה, מפני שלא דברה תורה אלא כנגד היצר כמו שהותר להם באותה העת לאכול האסורים ובתים מלאים כל טוב אפילו קדלי דחזירי, ואין להקיש על זה".

**ב4. יישומים מעשיים**

1. **שו"ת היכל יצחק, אורח חיים מ"ב:** "מאכלי איסור לחיילי הבריגדה היהודית – הנה כבר המחלוקת בין הרמב"ם לרמב"ן מעוררת ספיקות בענין הזה. ואפילו לדעת הרמב"ם ז"ל, אין אני רואה יסוד של היתר, כי הרי זה ברור שהיתר זה חידוש הוא שיצא לחז"ל מתוך דרשת הפסוק המיותר לדרשה, ובתים מלאים כל טוב אפילו כתלי דחזירי [חולין דף י"ז], וכלל הוא בכל חידוש, שאין לך בו אלא חידושו, ובמה נאמר דבר זה, במלחמה ישראלית במובן המיוחד של מילה זו, יתברכו אחינו המצטרפים למלחמה זו באויב הנורא שקם לשעבד את העולם כולו ולהשמיד, ח"ו, את עם ישראל, זוהי מלחמה שיש בה משום הצלת ישראל, אבל היא מלחמת האומות שמצטרפים אליה מישראל בתור חייליהם, ואין זו מלחמת ישראל במובן של אותה הפרשה שבה נאמר היתר זה, ולא מצינו בשום מקום שהיוצאים להציל נפשות, הותר להם לאכול איסור, כשאין בזה משום פקוח נפשם".
2. **שו"ת ציץ אליעזר, י"ח ע':** "וס"ל להטורי אבן שם במסקנא כשיטת הרמב"ן דלא הותר אלא מלחמת ז' עממין ואין ללמוד מהם לשאר חלוצי צבא להתיר להם דבר איסור כלל דאצלם הוראת שעה היתה. ועיין במנחת חנוך שכותב גם להסתפק דאפשר דדבר זה הוא בכיבוש חדש שהיה אז בימי יהושע אבל בארצינו שישבו בה ישראל ובאו גוים ולקחו מידם וחזרו ישראל ולקחו מהם אפשר אינם בדין זה, ונפקא מינה לזמנינו ... נסיים בדברי הכתוב שאחרי הך קרא ד"בתים מלאים כל טוב" שלמדים ממנו היתר מאכלות אסורות במלחמה, "השמר לך פן תשכח את ה' אשר הוציאך מארץ מצרים מבית עבדים". וכביאורו של העמק דבר: השמר לך שלא יהא הדבר הזה גורם להשכיח את ה'. והמשך חכמה מבארו דלכן מסיק השמר לך, כי טבע דברים האסורים שמטמטם את הלב וכמו שכתוב ונטמאתם בם וכו' ואפילו אם אוכלן בהיתר. ולכן יחלל שבת לחולה ולא יאכילנו נבילה".
3. **הרב מרדכי הלפרין, רפואה ומציאות והלכה סימן י"ב:** "חיילי סיירת הנמצאים בפשיטה עמוקה מעבר לקוי האויב. במהלך הפשיטה נפלו לידיהם מחסני מזון עשירים, בעוד שמנות הקרב שהיו בידם דיין להשביע את הנפש אך לא את החיך. האם מותר להם לאכול ממזון השלל למרות שאינו מזון כשר? ... זכין לדין כי לפנינו מחלוקת ראשונים (ויש להחמיר בספק דאורייתא), ואף המתירים לא התירו אלא משום דברה תורה כנגד יצר הרע ולא זו הדרך. לפיכך אין לנו להקל ח"ו באיסורי תורה. לכן חלוצי צבא או חיילי הסיירת אסורים במאכלות אסורות גם כשהם מעבר לקווי האויב, כל זמן שלא קיים חשש לפיקוח נפש. **הערה:** לאור הניסיון של מלחמת לבנות השנייה, הוספתי בשנת תשס"ו: חייבים להדגיש כי האמור נכון כאשר כבר נגמרה המלחמה, אבל כאשר הלחימה עדיין נמשכת יש לנהוג על פי דברי הנצי"ב "שכל הקפדה במאכלים בשעת מלחמה מביא לסכנת נפשות", שהרי המציאות כפי שמתברר במלחמה מוכחת כדבריו".
1. דברי רש"י מוסבים גם על חקירתו של ר' ירמיה. וראה בתוספות הרא"ש שטען שניתן להסיק מספק זה גם מסקנות מעשיות, ודנו בדבריו באריכות רבה בים של שלמה, בצל"ח ובשאר אחרונים. [↑](#footnote-ref-1)